Det bliver en stor dag for Jonas Vingegaard, når han på torsdag vender hjem til Glyngøre som vinder af verdens største cykelløb. Men det bliver også en uforglemmelig dag for Morsø Garden, som har fået en særlig opgave, fortæller formanden for Morsø Garden Diana Brund Christensen. - Vi skal gå foran ham, når han skal føres gennem byen. Det er en rute på to kilometer, siger formanden. I øjeblikket knokler de 17 musikerne med at være klar, men da klubben er gået på sommerferie, så bliver de fleste nødt til at øve på anden vis, end de plejer. - Vi skal faktisk først spille sammen på torsdag, men folk er blevet bedt om at øve sig derhjemme, fordi man kan ikke holde en måneds pause og så tage ud at spille, det kræver lidt arbejde, understreger Diana Brund Christensen. Campingplads forventer fyldte pladser Forberedelser er også i fuld gang hos Glyngøre Camping, de forventer nemlig, at de fleste pladser bliver fyldt de næste dage, fordi mange vil fejre cykelstjernen i hans hjemby. - Det er jo det vildeste nogensinde, og jeg ved ikke, hvad for nogle andre arrangementer, der kan tiltrække så mange mennesker, siger Gitte Thusgård Poulsen, der er medejer af campingpladsen. Og medejeren har bestilt en masse toiletpapir hjem, hun lærte nemlig sidste år, at de mange gæster naturligvis bruger meget toiletpapir.

Referat:
Når den dobbelte Tour-vinder triller ind i Glyngøre på torsdag, bliver han ført an af Morsø Garden.